Rassisme-herrie: Redakteur op verlofHaffajee “Julle vuursteen redakteur is op verlof. Dit sal julle in staat stel om die vure wat ek begin het te blus,” het Haffajee glo aan die koerant gesê. Haffajee het in ŉ brief aan haar personeel om verskoning gevra en gesê sy kyk nou vorentoe. Dit kom nadat daar glo ŉ uitval tussen Haffajee en van haar personeel was oor “swart-teen-wit-rassisme”. Haffajee het vroeër die week op Twitter geskryf: “Ek duld nie wit rassiste nie, so wat maak swart rassiste enigsins anders? Vandag trek ek ŉ streep in die sand. Twee kante: een aaklige munt.” Van die koerant se joernaliste wil nou glo strafregtelike klagte teen Haffajee aanhangig maak nadat hulle haar van rassisme beskuldig het. Die joernaliste het ook die koerant daarvan beskuldig dat die publikasie te veel daarop fokus om stories te doen wat kap na president Jacob Zuma, maar nie na die Demokratiese Alliansie nie. Hulle beskuldig Haffajee daarvan dat sy nie swart nuusredakteurs met politieke kontakte wil aanstel om stories vanaf ŉ “swart perspektief” te vertel nie. Haffajee het teruggekap teen die “rassistiese toetakeling” van haar drie nuusredakteurs. Sy het die joernaliste daarvan beskuldig dat hulle rassisties is en hulle ŉ week gegee om te besluit of hulle steeds by die koerant wil werk. Haffajee sê egter dat die koerant sterker aan die ander kant sal uitkom. Sy het personeellede die versekering gegee dat daar niks ongewoon is aan die uitval nie aangesien dit orals gebeur. ŉ Interne ondersoek is intussen by die koerant van stapel gestuur.